text: Optøjer i Horsens
  21 oktober 2011 kl. 07.39
  Flere unge fra indvandrermiljøet i Horsens risikerer nu at få papir på, at de har indledt en kriminel karriere i form af domme.
  Natten til fredag lavede de ballade på Torvet i Horsens, men det lykkedes ikke et par politipatruljer fra Sydøstjyllands Politi at dæmpe gemytterne.
  En større politistyrke blev tilkaldt, og da uromagerne forsøgte at befri deres anholdte kammerater, accelererede konflikten. Blandt andet blev en politimand sparket i maven.
  Politiet forsvarede sig med peberspray.
  Tre af uromagerne blev anholdt.
  